«***Π***ανελλήνιος ***Μ***ουσικός ***Σ***ύλλογος» 210.3213694, 210.3215246 [pmu@pmu.gr](mailto:pmu@pmu.gr))

Ιστοσελίδα: [www.pmu.gr/](http://www.pmu.gr/) - Facebook : <https://www.facebook.com/pmu.gr>

8/3/2022

ΔΕΛΤΙΟ ΤΥΠΟΥ

Στην πρωινή εκπομπή του MEGA στις 8/3/2022, ο κ. Χασαπόπουλος έδωσε βήμα στο μουσικό Μάνο Επιτροπάκη. Συγχρόνως αρνήθηκε να βγάλει εκπροσώπους του Σωματείου μας και του Σωματείου των εργαζομένων στη Λυρική, που ήθελαν να απαντήσουν στις συκοφαντίες και τα ψέματα που έλεγε ο καλεσμένος του. Παρουσίασε ότι οι μουσικοί αρνούνται να εκφράσουν τη συμπαράσταση τους στο λαό της Ουκρανίας που δοκιμάζεται από τον πόλεμο. Παρουσίασε τους μουσικούς και χορωδούς σαν άβουλα όντα που δέχονται τρομοκρατία από τους συνδικαλιστές τους, ενώ ανέφερε ως αυτονόητο, να μην έχουν λόγο για το τι θα παίξουν. Απέκρυψε ότι οι μουσικοί επέλεξαν να κάνουν ενός λεπτού σιγή, εκφράζοντας τη συμπαράσταση τους, για τα θύματα του πολέμου στην Ουκρανία, παρουσιάζοντας τους σαν φίλους του Πούτιν.

Ανέφερε ότι το δευτεροβάθμιο Σωματείο (μάλλον εννοούσε τον Π.Μ.Σ) δεν πρέπει εμφανίζεται και να ενημερώνει τους εργαζόμενους στο Δ.Α.

Ενημερώνουμε τον κ. Χασαπόπουλο ότι στις Ελληνικές Ορχήστρες μουσικοί από την Ουκρανία και τη Ρωσία συμβιώνουν, δεκαετίες, χωρίς εθνικιστικές αντιπαραθέσεις. Αυτό το κλίμα οι μουσικοί και οι συνδικαλιστές τους το περιφρουρούν από εκδηλώσεις εθνικιστικού μίσους. Δε διαλέγουν πλευρά στην πολεμική αντιπαράθεση και αρνήθηκαν και στις δύο περιπτώσεις να ταχθούν με την προσπάθεια πολεμικής εμπλοκής της Χώρας μας, που προσπαθεί η Κυβέρνηση να περάσει μέσα από το χώρο του Πολιτισμού. Όποιος είναι με την Ελευθερία, Δημοκρατία και την Ειρήνη, οφείλει να καταδικάσει από τη μια τη Ρώσικη εισβολή και από την άλλη να καταδικάσει τις απαγορεύσεις των Ρώσων δημιουργών και Καλλιτεχνών.

Ελπίζουμε η δημοσιογραφία κάποια στιγμή να απαλλαγεί από αντιλήψεις, όπως αυτή που ανέφερε ο κ. Χασαπόπουλος, λέγοντας ότι ο καλεσμένος του είναι γνωστός του, από τον πολιτικό χώρο που ανήκουν.

Μια δημοσιογραφία που θα είναι απαλλαγμένη από τέτοιες αντιλήψεις, μονομέρειες και πρακτικές σίγουρα θα έβρισκε, έστω και ένα λεπτό για να δώσει, στους εκπροσώπους των μουσικών που τα τελευταία δύο χρόνια, έδωσαν μεγάλους αγώνες για να εξασφαλίσουν την επιβίωση των εργαζομένων του κλάδου.

Ας σκεφτούν σοβαρά οι υπεύθυνοι της εκπομπής ότι δεν μπορούν να παρουσιάζουν την άποψη του ενός που μειοψήφησε και να αποκρύπτουν και να διαστρεβλώνουν την άποψη των 100. Αυτό δε λέγεται δημοσιογραφία. Δυστυχώς τέτοια θλιβερά δείγματα είχαμε αρκετά τις προηγούμενες μέρες από πληθώρα ειδησεογραφικών site, που επιβεβαιώνουν μια προσπάθεια να ακούγεται μόνο μια φωνή αυτές τις ημέρες.

Για το Δ.Σ.

Ο Πρόεδρος Ο Γ. Γραμματέας

Βασίλης Παρασκευόπουλος Κώστας Σταυρόπουλος